ปล่อยปูทะเล คืนปูสู่ธรรมชาติกว่า 1.3 ล้านตัว ฟื้นฟูทรัพยากรชายฝั่งบางขุนเทียน เพิ่มโอกาสอาชีพชาวประมง
นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ เปิดเผยหลังเป็นประธานในการเปิดกิจกรรม คืนปูสู่ธรรมชาติ ภายใต้โครงการฟื้นฟูทรัพยากรประมงชายฝั่ง เขตบางขุนเทียน ว่า เพื่อเป็นการเร่งอนุรักษ์และฟื้นฟูทรัพยากรสัตว์น้ําชนิดต่างๆ โดยเฉพาะสัตว์น้ำที่มีความสําคัญทางเศรษฐกิจเพื่อคืนความอุดมสมบูรณ์และเพิ่มปริมาณผลผลิตสัตว์น้ำในธรรมชาติ ให้เพียงพอต่อความต้องการของผู้บริโภค ซึ่งเขตบางขุนเทียนเป็นเพียงเขตเดียวในกรุงเทพมหานครที่มีความเหมาะสม ต่อการอนุรักษ์ทรัพยากรสัตว์น้ำชายฝั่ง จากการติดตามผลการดําเนินโครงการฯ ที่ผ่านมา พบว่า ปัจจุบันทรัพยากรปูทะเลบริเวณชายฝั่งบางขุนเทียนมีความอุดมสมบูรณ์ขึ้น เกษตรกรและชาวประมงในเขตบางขุนเทียนกว่า 500 ราย ได้รับประโยชน์จากการจับผลผลิตปูทะเลจากธรรมชาติไปจำหน่ายเพิ่มขึ้น ซึ่งในวันนี้มีการจัดกิจกรรมปล่อยพันธุ์ปูทะเล จํานวน 1.1 ล้านตัว และมอบพันธุ์ปูทะเล จํานวน 2 แสนตัว ให้แก่ผู้แทนชุมชนจํานวน 12 ชุมชน เพื่อแจกจ่ายให้ประชาชนนำไปปล่อยลงสู่แหล่งน้ำธรรมชาติในพื้นที่ เชื่อมั่นเป็นอย่างยิ่งว่าการปล่อยปูทะเลจะเป็นการเพิ่มผลผลิตทรัพยากรสัตว์น้ำ ในแหล่งน้ำธรรมชาติให้กลับมามีความอุดมสมบูรณ์แล้ว ยังเป็นเสริมสร้างความเข้มแข็งในการประกอบอาชีพให้กับพี่น้องเกษตรกรชาวประมงด้วย